
转注谞讬转 讻讝 注"讗 - 驻讬专讜砖 砖讟讬讬谞讝诇抓

讗讬 诪讛 (讗讜 诪讛) 讻讛谉 诪砖专转 讘拽讜讚砖 讘注诇 诪讜诐 诇讗 讬砖专转, 讗祝 讻讛谉 诪讘专讱 讘注诇 诪讜诐 诇讗 讬讘专讱! 讜讚讜讞讬诐: 讛讗 讗讬转拽砖 [讛专讬 讛讜拽砖, 讛讜砖讜讜讛] 讙诐 诇谞讝讬专.


讜砖讜讗诇讬诐: 讜诪讗讬 讞讝讬转 讚诪拽砖转 诇拽讜诇讗 讗拽讬砖 诇讞讜诪专讗 [讜诪讛 专讗讬转 砖讗转讛 诪砖讜讜讛 诇讛拽诇, 讛砖讜讜讛 诇讛讞诪讬专] 讜讛砖讜讜讛讜 诇谞讝讬专 诇注谞讬谉 讗讬住讜专 讞专爪谉, 讜诇讻讛谉 诇注谞讬谉 诪讜诐! 讜诪砖讬讘讬诐: 讘注讬拽专讜 砖诇 讚讘专 专讗讬讜转 讗诇讛 诇讗住诪讻转讗 谞讬谞讛讜 [住诪讱 讘诇讘讚 讛谉] 诪讚专讘谞谉 讜诇拽讜诇讗 [诪讚讘专讬 住讜驻专讬诐, 讜诇讻谉 诪砖讜讜讬诐 讗讜转诐 专拽 诇讛拽诇] 讜诇讗 诇讛讞诪讬专.


讗 砖谞讬谞讜 讘诪砖谞讛: 讗诇讜 讛谉 诪注诪讚讜转: 诇驻讬 砖谞讗诪专: "爪讜 讗转 讘谞讬 讬砖专讗诇". 讜转讜讛讬诐: 诪讗讬 拽讗诪专 [诪讛 讗诪专]? 讻诇讜诪专, 诪讛 诪住讘讬专 讛讻转讜讘 "爪讜 讗转 讘谞讬 讬砖专讗诇" 讗转 讛诪注诪讚讜转? 讜诪住讘讬专讬诐, 讛讻讬 拽讗诪专 [讻讱 讗诪专]: 讗诇讜 讛谉 诪注诪讚讜转, 讻讗砖专 讬讘讜讗专 讛诇讗讛, 讜诪讛 讟注诐 转讬拽谞讜 诪注诪讚讜转 鈥� 诇驻讬 砖谞讗诪专: "爪讜 讗转 讘谞讬 讬砖专讗诇 讜讗诪专转 讗诇讬讛诐 讗转 拽专讘谞讬 诇讞诪讬 诇讗砖讬 专讬讞 谞讞讜讞讬 转砖诪专讜 诇讛拽专讬讘 诇讬 讘诪讜注讚讜" (讘诪讚讘专 讻讞, 讘),


讜讛讬讗讱 拽专讘谞讜 砖诇 讗讚诐 拽专讘 讜讛讜讗 讗讬谞讜 注讜诪讚 注诇 讙讘讬讜? 讜讻讬讜谉 砖讻诇 讬砖专讗诇 讗讬谞诐 讬讻讜诇讬诐 诇讛讬讜转 转诪讬讚 讘讬专讜砖诇讬诐, 诇讻讱 讛转拽讬谞讜 谞讘讬讗讬诐 讛专讗砖讜谞讬诐 (砖诪讜讗诇 讜讚讜讚) 注砖专讬诐 讜讗专讘注讛 诪砖诪专讜转. 注诇 讻诇 诪砖诪专 讜诪砖诪专 讛讬讛 诪注诪讚 讘讬专讜砖诇讬诐 砖讛讬讛 拽讘讜注 讘讛 砖诇 讻讛谞讬诐 讜砖诇 诇讜讬诐 讜砖诇 讬砖专讗诇讬诐. 讛讙讬注 讝诪谉 诪砖诪专 诇注诇讜转, 讻讛谞讬诐 讜诇讜讬诐 砖讘讗讜转讜 诪砖诪专 注讜诇讬谉 诇讬专讜砖诇讬诐 诇注讘讜讚 讘诪拽讚砖.


转谞讜 专讘谞谉 [砖谞讜 讞讻诪讬诐]: 注砖专讬诐 讜讗专讘注讛 诪砖诪专讜转 讘讗专抓 讬砖专讗诇, 讜砖转讬诐 注砖专讛 讘讬专讬讞讜. 讜转讜讛讬诐: 砖转讬诐 注砖专讛 讘讬专讬讞讜?! 讗诐 讻谉 谞驻讬砖谉 诇讛讜 讟讜讘讗 [诪专讜讘讜转 讛谉 讛专讘讛] 砖讛专讬 谞诪爪讗讜 讘住讱 讛讻诇 砖诇讜砖讬诐 讜砖砖 诪砖诪专讜转! 讗诇讗, 讬砖 诇讜诪专: 砖转讬诐 注砖专讛 诪讛谉 讘讬专讬讞讜. 讻讬爪讚? 讛讙讬注 讝诪谉 讛诪砖诪专 诇注诇讜转, 讞爪讬 讛诪砖诪专 讛讬讛 注讜诇讛 诪讗专抓 讬砖专讗诇 讻讜诇讛 诇讬专讜砖诇讬诐, 讜讞爪讬 讛诪砖诪专 讛讬讛 注讜诇讛 诇讬专讬讞讜, 讻讚讬 砖讬住驻拽讜 诪讬诐 讜诪讝讜谉 诇讗讞讬讛诐 砖讘讬专讜砖诇讬诐.


讗诪专 专讘 讬讛讜讚讛 讗诪专 砖诪讜讗诇: 讻讛谞讬诐, 讜诇讜讬诐, 讜讬砖专讗诇讬诐 诪注讻讘讬谉 讗转 讛拽专讘谉, 砖讗诐 诇讗 讛讬讜 讻诇 讗诇讛 讘诪拽讚砖 鈥� 讗讬谉 讬讜爪讗讬诐 讬讚讬 讞讜讘转 拽专讘谉 讛爪讬讘讜专. 讘诪转谞讬转讗 转谞讗 [讘讘专讬讬转讗 砖谞讛] 专' 砖诪注讜谉 讘谉 讗诇注讝专: 讻讛谞讬诐, 讜诇讜讬诐, 讜讻诇讬 砖讬专 诪注讻讘讬谉 讗转 讛拽专讘谉. 讜砖讜讗诇讬诐: 讘诪讗讬 拽诪讬驻诇讙讬 [讘诪讛, 讘讗讬讝讛 注讬拽专讜谉 谞讞诇拽讜]? 诪专 [讞讻诐 讝讛], 砖诪讜讗诇, 住讘专, 注讬拽专 讞讜讘转 砖讬专讛 砖谞爪讟讜讜 诇砖讬专 注诇 讛拽专讘谉 讛专讬讛讬 讘驻讛, 讜讛讜讗 讞诇拽 诪注讘讜讚转 讛诇讜讜讬讬诐, 讜诪专 [讜讞讻诐 讝讛], 专' 砖诪注讜谉 讘谉 讗诇注讝专, 住讘专 讻讬 注讬拽专 砖讬专讛 讘讻诇讬, 讜诇讻谉 讗诐 讗讬谉 讻诇讬 砖讬专 讛专讬 讝讛 诪注讻讘 讗转 讛拽专讘谉.


讘 讗诪专 专讘 讞诪讗 讘专 讙讜专讬讗 讗诪专 专讘: 诪砖讛 转讬拽谉 诇讛诐 诇讬砖专讗诇 讘转讞讬诇讛 砖诪讜谞讛 诪砖诪专讜转, 讗专讘注讛 诪讘谞讬讜 砖诇 讗诇注讝专 讜讗专讘注讛 诪讘谞讬讜 砖诇 讗讬转诪专. 讘讗 砖诪讜讗诇 讜讛注诪讬讚谉 注诇 砖砖 注砖专讛, 讘讗 讚讜讚 讜讛注诪讬讚谉 注诇 注砖专讬诐 讜讗专讘注讛, 砖谞讗诪专 诇讗讞专 砖转讜讗专讜 讻诇 注砖专讬诐 讜讗专讘注讛 诪砖诪专讜转 讛诇讜讬讬诐 讜讛讻讛谞讬诐: "讘砖谞转 讛讗专讘注讬诐 诇诪诇讻讜转 讚讜讬讚 谞讚专砖讜 讜讬诪爪讗 讘讛诐 讙讘讜专讬 讞讬诇 讘讬注讝讬专 讙诇注讚" (讚讘专讬 讛讬诪讬诐 讗' 讻讜, 诇讗).


诪讬转讬讘讬 [诪拽砖讬诐] 注诇 讻讱 诪诪讛 砖砖谞讬谞讜: 诪砖讛 转讬拽谉 诇讛诐 诇讬砖专讗诇 砖诪讜谞讛 诪砖诪专讜转, 讗专讘注讛 诪讗诇注讝专 讜讗专讘注讛 诪讗讬转诪专, 讜讘讗 讚讜讚 讜砖诪讜讗诇 讜讛注诪讬讚谉 注诇 注砖专讬诐 讜讗专讘注, 砖谞讗诪专: "讛诪讛 讬住讚 讚讜讬讚 讜砖诪讜讗诇 讛专讗讛 讘讗诪讜谞转诐" (讚讘专讬 讛讬诪讬诐 讗' 讟, 讻讘), 讛专讬 砖讗转 讛讚讘专 讛讝讛 转讬拽谞讜 砖谞讬讛诐 讬讞讚! 讜诪砖讬讘讬诐: 讛讻讬 拽讗诪专 [讻讱 讗诪专]: 诪讬住讜讚讜 砖诇 讚讜讚 讜砖诪讜讗诇 讛专诪转讬 讛讜住讬驻讜 讜讞讝专讜 讜讛讜住讬驻讜 讘诪住驻专 讛诪砖诪专讜转 讜诇讘住讜祝 讛注诪讬讚讜诐 注诇 注砖专讬诐 讜讗专讘注.


转谞讬讗 讗讬讚讱 [砖谞讜讬讛 讘专讬讬转讗 讗讞专转]: 诪砖讛 转讬拽谉 诇讛诐 诇讬砖专讗诇 砖砖 注砖专讛 诪砖诪专讜转, 砖诪讜谞讛 诪讗诇注讝专 讜砖诪讜谞讛 诪讗讬转诪专. 讜讻砖专讘讜 讘谞讬 讗诇注讝专 注诇 讘谞讬 讗讬转诪专, 讞诇拽讜诐 讗转 讘谞讬 讗诇注讝专 讜讛注诪讬讚讜诐 注诇 注砖专讬诐 讜讗专讘注 诪砖诪专讜转, 砖谞讗诪专: "讜讬诪爪讗讜 讘谞讬 讗诇注讝专 专讘讬诐 诇专讗砖讬 讛讙讘专讬诐 诪谉 讘谞讬 讗讬转诪专 讜讬讞诇拽讜诐 诇讘谞讬 讗诇注讝专 专讗砖讬诐 诇讘讬转 讗讘讜转 砖砖讛 注砖专 讜诇讘谞讬 讗讬转诪专 诇讘讬转 讗讘讜转诐 砖诪讜谞讛" (讚讘专讬 讛讬诪讬诐 讗' 讻讚, 讚). 讜讗讜诪专: "讘讬转 讗讘 讗讞讚 讗讞讝 诇讗诇注讝专 讜讗讞讝 讗讞讝 诇讗讬转诪专" (讚讘专讬 讛讬诪讬诐 讗' 讻讚, 讜).


讜砖讜讗诇讬诐: 诪讗讬 [诪讛 驻讬专讜砖] "讜讗讜诪专", 讻诇讜诪专, 诪讛 爪讜专讱 讛讬讛 诇讛讘讬讗 专讗讬讛 谞讜住驻转 诇讚讘专? 讜诪住讘讬专讬诐: 讜讻讬 转讬诪讗 [讜讗诐 转讗诪专] 讻讬 讛讬讻讬 讚谞驻讬砖讬 [讻驻讬 砖谞转专讘讜] 讘谞讬 讗诇注讝专 讛讻讗 谞诪讬 讚谞驻讬砖讬 [讻讗谉 讙诐 讻谉 谞转专讘讜] 讘谞讬 讗讬转诪专, 砖砖诪讜谞讛 诪砖诪专讜转, 诪注讬拽专讗 [诪转讞讬诇讛] 讗专讘注讛 讛讜讜 [讛讬讜 讘诇讘讚] 讻讚讘专讬 专讘 讞诪讗 讘专 讙讜专讬讗, 注诇 讻谉 转讗 砖诪注 [讘讜讗 讜砖诪注] 诪诪讛 砖谞讗诪专: "讘讬转 讗讘 讗讞讚 讗讞讝 诇讗诇注讝专 讜讗讞讝 讗讞讝 诇讗讬转诪专", 砖讘谞讬 讗讬转诪专 讻驻讬 砖讛讬讜 讻讱 谞砖讗专讜 ("讗讞讜讝 讗讞讜讝"). 注诇 讻诇 驻谞讬诐 诪驻住讜拽 讝讛 讛专讬 讝讜 转讬讜讘转讗 [拽讜砖讬讛 讞诪讜专讛] 注诇 专讘 讞诪讗 讘专 讙讜专讬讗 讛讗讜诪专 讻讬 诪砖讛 转讬拽谉 诇讛诐 砖诪讜谞讛 讘诇讘讚!


讜诪砖讬讘讬诐: 讗诪专 诇讱 [讬讻讜诇 讛讬讛 诇注谞讜转 诇讱] 专讘 讞诪讗 讘专 讙讜专讬讗: 讛专讬 诪谉 讛讘专讬讬转讗 讛拽讜讚诪转 讘专讜专 讻讬 转谞讗讬 [诪讞诇讜拽转 转谞讗讬诐] 讛讬讗 讻讬爪讚 讛讬讜 住讚专讬 讛诪砖诪专讜转 诪转讞讬诇讜转, 讜讗谞讗 讚讗诪专讬 讻讬 讛讗讬 转谞讗 [讜讗谞讬 砖讗诪专转讬 讻砖讬讟转 转谞讗 讝讛] 砖讗诪专 砖诪讜谞讛 转讬拽谉 诪砖讛 专讘讬谞讜.


转谞讜 专讘谞谉 [砖谞讜 讞讻诪讬诐]: 讗专讘注讛 诪砖诪专讜转 讻讛讜谞讛 讘诇讘讚 注诇讜 诪谉 讛讙讜诇讛, 诪讘讘诇, 讜砖讗专 注砖专讬诐 诪砖诪专讜转 谞砖讗专讜 砖诐. 讜讗诇讜 讛谉 讛注讜诇讬诐: 讬讚注讬讛, 讞专讬诐, 驻砖讞讜专, 讜讗讬诪专. 注诪讚讜 谞讘讬讗讬诐 砖讘讬谞讬讛诐 砖讘注讜诇讬 讘讘诇,

Talmud 鈥� Bavli 鈥� The William Davidson digital edition of the Koren No茅 Talmud, with commentary by Rabbi Adin Steinsaltz Even-Israel (CC-BY-NC 4.0).

